钦定古今图书集成/理学汇编/学行典/第087卷 > 《紫阳书院集序》王守仁
## 钦定古今图书集成/理学汇编/学行典/第087卷 > 《紫阳书院集序》王守仁

豫章熊侯世芳之守徽也，既敷政其境内，乃大新紫
阳书院，以明朱子之学，萃七校之秀而躬教之。于是
校士程曾氏采摭书院之兴废为集，而弁以《白鹿之
规》，明政教也。来请予言，以谕多士。夫为学之方，白鹿
之规尽矣；警劝之道，熊侯之意勤矣；兴废之故，程生
之集备矣。又奚以予言为乎？然予闻之，“德有本而学”
有要，不于其本而泛焉以从事，高之而虚无，卑之而
支离，终亦流荡失宗劳而无得矣。是故君子之学，惟
求得其心，虽至于位天地，育万物，未有出于吾心之
外也。孟氏所谓“学问之道无他，求其放心而已矣”者，
一言以蔽之。故博学者，学此者也；审问者，问此者也；
慎思者，思此者也；明辨者，辨此者也；“笃行者，行此者
也。心外无事，心外无理，故心外无学。是故于父子尽
吾心之仁，于君臣尽吾心之义，言吾心之忠信，行吾
心之笃敬，惩心忿，窒心欲，迁心善，改心过，处事接物
无所往，而非求尽吾心以自慊也。譬之植焉，心其根
也。学也者，其培壅之者也，灌溉之者也，扶植而芟锄
之者也，无非有事于”根焉耳矣。朱子《白鹿之规》，首之
以五教之目，次之以《为学之方》，又次之以处事接物
之要，若各为一事而不相蒙者，斯殆朱子平日之意，
所谓随事精察而力行之，庶几一旦贯通之妙也欤。
然而世之学者往往遂失之支离琐屑，色庄外驰，而
流入于口耳声利之习，岂朱子之教使然哉？故吾因
诸士之请，而特原其本以相勗，庶几乎操存讲习之
有要，亦所以发明朱子未尽之意也。